حكمات غرفة الجنايات الابتدائية فمحكمة الاستئناف بالرباط، ببراءة طالبة من تهمة “الإيذاء العمدي المفضي للموت”، دون نية إحداثه. حسب مصادر متطابقة، فالطالبة، اللي فعمرها 19 العام، ودوزات 9 شهور فالاعتقال الاحتياطي بالمركب السجني بالعرجات، كانت كتقلب على الكرا، ومشات شافت شقة فعمارات الأمانة بتمارة، وفاش سولات العساس طلع معاها يوريها شي برطمة، قبل ما يسد عليها ويحيد سروالو باش يغتصبها، الشيء اللي خلاها تدفعو بالجهد حتى طاح ومات. والطالبة نكرات فجميع مراحل الدعوى أنها كانت عندها نية تقتلو، وقالت انها دفعاتو غير باش تدافع على راسها، ومن بعد ما تحالت على النيابة العامة تعرضات على قاضي التحقيق اللي أمر بإيداع الموقوفة رهن الاعتقال الاحتياطي. وتبين للمحكمة أن الطالبة بريئة من بعد شهادة الزوجة ديالو اللي أكدات ان راجلها ديجا مريض بالربو وكيجيه ضيق تنفسي حاد، وشهادة الجارة اللي قالت انها سمعات الغوات، وفاش توجهات للبرطمة لقات الرجل ممدد على الارض وسروالو محيد والطالبة فوضع هستيري. والطالبة فهذ الأثناء كتبحث هي ومحامي ديالها على صيغة باش تاخد تعويض على ديك 9 شهور اللي دوزاتها فالاعتقال الاحتياطي، من بعد ما بانت البراءة ديالها. 
البراءة لطالبة قتلات عساس حاول يغتصبها فدار دالكرا